Kembang emas

Kembang emas atau kembang mas (nama botani: Tagetes erecta)Tagetes erecta. Sistem Maklumat Biokepelbagaian (MyBIS). Dicapai melalui https://www.mybis.gov.my/sp/55568. [Didapat kembali 21 Jun 2023]. ialah spesies tumbuhan berbunga dalam genus Tagetes yang tumbuh asli di negeri-negeri México, Michoacán, Puebla, dan Veracruz di negara Mexico. Ia diperkenalkan ke Eropah selepas Empayar Sepanyol menjajah orang-orang Aztek di Mesoamerika. Ia ditanam di kawasan-kawasan beriklim tropika dan sederhana pada masa kini.

 Botani 
Pokok kembang emas jenis tumbuhan herba yang tumbuh tegak mencapai ketinggian 30–110 sm. Daun-daunnya jenis terbahagi seperti tulang ikan, setiap daun terdiri daripada 11 hingga 17 helai anak daun berbentuk mata lembing disusun selang-seli atau bertentangan.

Bunganya muncul dari tangkai induk yang berukuran 15 sm panjang. Setiap kuntum bunganya terdiri daripada 150–250 ranggi halus panjangnya 8–10 milimeter; semua ranggi ini dikelompokkan menjadi sari dalam cakera berwarna kuning, kuning limau, jingga hingga merah. Cakera-cakera kuntum ini berukuran garis pusat 5–10 sm.

Buahnya aken 7–10 mm panjang, berkulit licin atau berbulu sedikit di hujungnya.

 Kegunaan 
 Perubatan 
Tumbuhan ini digunakan untuk membunuh parasit usus dan cacing. Ia juga boleh merawat selsema, bronkitis dan hidung tersumbat selain juga masalah sakit puan (ginekologi).

 Makanan 
Kuntum bunganya boleh dimakan, ia ditambahkan pada salad. Ia juga kaya dengan karotenoid seperti luteina dan digunakan untuk membuat pewarna makanan.

 Hubungan dengan manusia 
Nama setempat tumbuhan ini yang diberikan orang Aztek adalah cempohualxochitl dalam bahasa Nahuatl yang bermaksud "bunga dua puluh"; nombor dua puluh melambangkan kesempurnaan termasuk dalam kehidupan manusia. Oleh itu, bunga-bunga spesies ini dijadikan hiasan kubur-kubur pada sambutan Hari Orang Mati di Mexico.

 Rujukan